Perussuomalaisten Matti Putkosen eilen julkaisemalla nimilistalla oli muun muassa poliitikkoja, päätoimittajia ja professoreita. Putkonen syyttää heidän panetelleen perussuomalaisia.

Pääministeri Juha Sipilä (kesk.) kehottaa hallituskumppani perussuomalaisia panemaan jäitä hattuun. Perussuomalaisten Matti Putkonen julkaisi eilen listan, jolle päätyneiden ihmisten hän syyttää jatkaneen "perussuomalaisten panettelua" vielä sen jälkeen, kun Keskusrikospoliisi oli todennut, ettei perussuomalaisten kansanedustajan Olli Immosen Facebook-kirjoitus täyttänyt rikoksen tunnusmerkkejä.

Sipilä puhui keskustan eduskuntaryhmän kesäkokouksen tiedotustilaisuudessa Helsingissä tänään torstaina.

– Poliitikkojen on kestettävä arvostelua, Sipilä painotti.

En lue itsestäni tehtyjä juttuja. Juha Sipilä

Pääministerin mukaan poliitikolla on kaksi vaihtoehtoa: Ensimmäisenä hän mainitsee edesmenneeltä keskustapoliitikolta Ahti Pekkalalta saamansa neuvon, että vaikka toimittaja kirjoittaisi pahasti, pitää häntä tervehtiä kuppilassa ystävällisesti.

– Toinen, mitä itsen noudatan, on se, etten lue itsestäni tehtyjä juttuja, Sipilä nauratti toimittajia tiedotustilaisuudessa.

Sipilä kehuu, että hallituksessa on erittäin hyvä tekemisen henki. Putkosen listalle päätyi myös hallituspuolue kokoomuksen europarlamentaarikko Henna Virkkunen sekä muun muassa useita oppositiopuolue SDP:n poliitikkoja.